
A NAD és a FAD szerepe az állóképességi sportok metabolikus folyamataiban

Bevezetés
Kutatásunk célja az volt, hogy átfogóbb ismeretet és új megvilágítást nyújtson a NAD
(nikotinamid-adenin-dinukleotid) és a FAD (flavin-adenin-dinukleotid) mennyiségének
számításáról és jelentőségéről a sportteljesítményben, valamint ezen kofaktorok szerepéről az
állóképességi sportok és a metabolikus folyamatok tekintetében.
Anyag és módszerek
Összesen 36 főt vizsgáltunk: 12 fő sportszakos egyetemi hallgatót (MTSE) és 7 férfi országúti
kerékpárost kerékpár-ergométeren, 17 főt futószalagon terheltünk. Első vizsgálatunk egy vita
maxima terhelés volt Woodway futószalagon, ahol az intenzitást percenként lineárisan
növeltük a teljes kifáradásig. Második vizsgálatunk többlépcsős, kerékpárergométeres
terhelésből állt. Az intenzitást 3 percenként 35 Wattal növeltük. Tejsavmérés nyugalomban és
terhelési lépcsőnként történt. Az eredményeket a maximális teljesítmény százalékában
(Watt%) is meghatároztuk. Az O2 felvételből és a CO2 leadásból becsültük meg a koenzimek
mennyiségét. Az oxidatív foszforiláció során egy koenzimhez 1 oxigénatom kapcsolódik,
ezért a keletkezett NAD és FAD mennyisége egyenlő az O2 molekulák kétszeresével.
Eredmény
A hallgatók futószalagos és kerékpárergométeres, valamint az országúti kerékpárosok
vizsgálata során a NAD és a Watt% között lineáris összefüggést mutattunk ki, míg a FAD
értéke a maximális teljesítmény 65-80%-a között érte el, illetve közelítette meg a maximális
értéket. A NAD/FAD aránnyal jól jellemezhetők a szervezetben végbemenő
energiaszolgáltató folyamatok. A NAD/FAD hányados 2,6-os értékéig a vér tejsav
koncentráció mind a három vizsgált csoport esetében 2 mmol/l alatt maradt, az intenzitás
növelésével a tejsav meredeken nőtt, a NAD/FAD arány pedig megközelíttette a 4-es értéket.
A hallgatók a 2,6-os értéket már a maximális teljesítmény 55-60%-nál elérték, míg a
kerékpárosok csak 70-75%-nál.
Következtetések
A NAD és a FAD változása az intenzitás függvényében, szorosan összefügg a
teljesítménnyel, ami a sportági adaptációval, a magasabb edzettségi szinttel és ennek
következtében a magasabb oxigénfelvétellel van összefüggésben. Az általunk kidolgozott új
metodikával, noninvazív módon, jó megközelítéssel tudjuk becsülni a koenzimek
mennyiségét és ezáltal a metabolikus folyamatok változását, pontosabb megközelítést ad az
aerob és az anaerob folyamatokról, mintha önmagában csak a RER értékét vizsgálnánk.

